Help bedelaars eerder met dié koeponneFoto: Verskaf Die #geeREG-veltog is in 2016 begin nadat ŉ Helpende Hand-studie in 2015 getoon het dat soveel as 90% van bedelaars aan dwelms verslaaf is. Die doel van die koeponstelsel is om ŉ alternatief vir lede van die publiek te bied wat gereeld geld vir bedelaars by verkeersligte gee. In plaas van die kontant kan daar nou ŉ koepon vir die bedelaar gegee word, wat hy of sy vir ŉ bord kos by een van sewe kospunte kan inruil. Daar is reeds 8 468 kospakkies aan bedelaars uitgedeel en ŉ indrukwekkende 161 bedelaars is van die straat afgehaal en het deel geword van die Moeggesukkel-rehabilitasiesentrum. Volgens René du Preez, ŉ projekorganiseerder by Helpende Hand, is hierdie projek veel meer as net ŉ sopkombuis. “Die geeREG-koeponstelsel word bedryf deur gerehabiliteerde dwelmverslaafdes. Hulle weet hoe dit is om op straat te leef en hulle is ŉ lewende getuienis dat daar ŉ alternatief vir bedelaars moontlik is. “Die bedelaars kry ook meer as net ŉ bord kos. Hulle word daadwerklik bearbei om hulle van die straat af te kry. Wanneer hulle dan instem, word hulle deel van die Moeggesukkel-rehabilitasiesentrum en kry ŉ tweede kans om ŉ sukses van hulle lewe te maak.” Om meer uit te vind oor die stelsel of om koeponne te bekom besoek gerus www.geeREG.co.za.